Taavi Rõivase esimene valitsus

Taavi Rõivase esimene valitsus oli 26. märtsil 2014 ametisse astunud Eesti Vabariigi valitsus. Valitsuse nimetas ametisse president Toomas Hendrik Ilves.

Valitsuse moodustasid Eesti Reformierakond ning Sotsiaaldemokraatlik Erakond. Kabinetti kuulusid 8 Reformierakonna ja 6 Sotsiaaldemokraatliku Erakonna ministrit, kellest 6 olid naised ja 8 mehed.

Taavi Rõivase valitsus moodustati seoses Andrus Ansipi tagasiastumisega peaministriametist 4. märtsil 2014, mille tulemusel lahkus ametist kogu Andrus Ansipi kolmas valitsus. Esialgu andis Eesti Reformierakond volitused valitsuse moodustamiseks Euroopa Komisjoni asepresidendile Siim Kallasele, kuid pärast tema loobumist 12. märtsil 2014 sai senine sotsiaalminister Taavi Rõivas Reformierakonna juhatuselt volitused uue valitsuse kokkupanekuks.

Võrreldes eelmise kabinetikoosseisuga kaotati selles valitsuses regionaalministri ametikoht ning jagati sotsiaalministri ning majandus- ja kommunikatsiooniministri ametikohad. Sotsiaalministri asemel oli uues valitsuses tervise- ja tööminister ning sotsiaalhoolekandeminister, majandus- ja kommunikatsiooniministri asemel on majandus- ja taristuminister ning väliskaubandus- ja ettevõtlusminister. Kuni vastava seadusemuudatuse jõustumiseni kandsid ministrid vanu ametinimetusi, kaks lisandunud ministrit on aga portfellita ministri staatuses. 2. juulil 2014 muutis president Toomas Hendrik Ilves ministrite ametinimetusi, nimetades senise majandus- ja kommunikatsiooniministri Urve Palo majandus- ja taristuministriks, senise ministri Anne Sullingu väliskaubandus- ja ettevõtlusministriks, sotsiaalminister Helmen Küti sotsiaalkaitseministriks ning Urmas Kruuse tervise- ja tööministriks; ühtlasi ühendati siseministri ja regionaalministri ülesanded siseminister Hanno Pevkuri vastutusalasse.

Taavi Rõivase valitsust on ajakirjanduses nimetatud vahevalitsuseks, kuna selle sünni ajal jäi järgmiste parlamendivalimisteni vähem kui aasta.

 Valitsuse koosseis 
AmetinimetusNimiAmetisse asumise aegAmetist lahkumise aegErakondPeaministri bürooPeaministerTaavi Rõivas26. märts 20149. aprill 2015REFHaridus- ja TeadusministeeriumHaridus- ja teadusministerJevgeni Ossinovski26. märts 20149. aprill 2015SDEJustiitsministeeriumJustiitsministerAndres Anvelt26. märts 20149. aprill 2015SDEKaitseministeeriumKaitseministerSven Mikser26. märts 20149. aprill 2015SDEKeskkonnaministeeriumKeskkonnaministerKeit Pentus-Rosimannus26. märts 201417. november 2014REFMati Raidma17. november 20149. aprill 2015REFKultuuriministeeriumKultuuriministerUrve Tiidus26. märts 20149. aprill 2015REFMajandus- ja KommunikatsiooniministeeriumMajandus- ja taristuministerUrve Palo26. märts 20149. aprill 2015SDEVäliskaubandus- ja ettevõtlusministerAnne Sulling26. märts 20149. aprill 2015REFPõllumajandusministeeriumPõllumajandusministerAndres Anvelt26. märts 20147. aprill 2014SDEIvari Padar7. aprill 20149. aprill 2015SDERahandusministeeriumRahandusministerJürgen Ligi26. märts 20143. november 2014REFMaris Lauri3. november 20149. aprill 2015REFSiseministeeriumSiseministerHanno Pevkur26. märts 20149. aprill 2015REFRegionaalministerHanno Pevkur26. märts 20142. juuli 2014REFSotsiaalministeeriumSotsiaalkaitseministerHelmen Kütt26. märts 20149. aprill 2015SDETervise- ja tööministerUrmas Kruuse26. märts 20149. aprill 2015REFVälisministeeriumVälisministerUrmas Paet26. märts 20143. november 2014REFKeit Pentus-Rosimannus3. november 20149. aprill 2015REF

 Märkused 

  Kuni 2. juulini 2014 majandus- ja kommunikatsiooniminister.
  Kuni 2. juulini 2014 portfellita minister.
  Regionaalministri ametikoht kaotati 2. juulil 2014.
  Kuni 2. juulini 2014 sotsiaalminister.

Uued ametikohad

Taavi Rõivase valitsuses oli kaks uut ministrikohta, mille vastutusalad määrati peaministri korraldusega 26. märtsil 2014.

Tervise- ja tööministri (Urmas Kruuse) ülesanneteks oli osalemine rahvatervise, tervishoiu, e-tervise, ravimite, tööhõive, töösuhete ja töökeskkonna alase poliitika kujundamisel, selle elluviimise koordineerimisel ja finantseerimise kavandamisel, poliitika mõju seire korraldamisel ning osalemine sotsiaalministeeriumi ja tema valitsemisala asutuste tegevustes Euroopa Liidu otsustusprotsessis ja rahvusvahelises koostöös. Minister täidab oma ülesandeid koostöös sotsiaalministeeriumiga ja mitmete ministeeriumi valitsemisala organisatsioonidega.

Väliskaubanduse- ja ettevõtlusministri (Anne Sulling) ülesanneteks oli osalemine ettevõtluse arengu toetamisele, ekspordi arengule, välisinvesteeringute kaasamisele, tehnoloogilisele arendustegevusele ja innovatsioonile suunatud poliitika kujundamisel, selle elluviimise koordineerimisel ja finantseerimise kavandamisel, nendes valdkondades majandusanalüüsi ja majandusprognooside koostamisel ning osalemine majandus- ja kommunikatsiooniministeeriumi ja tema valitsemisala asutuste tegevustes Euroopa Liidu otsustusprotsessis ja rahvusvahelises koostöös. Minister täidab oma ülesandeid koostöös majandus- ja kommunikatsiooniministeeriumiga, mitmete ministeeriumi valitsemisala organisatsioonidega ning välisministeeriumiga.

 Olulisemad sündmused 

 14. märts 2014 – president Toomas Hendrik Ilves nimetas Taavi Rõivase peaministrikandidaadiks
 24. märts 2014 – Taavi Rõivas sai Riigikogult volituse valitsuse moodustamiseks
 26. märts 2014 – valitsus andis Riigikogu ees ametivande ja astus ametisse
 7. aprill 2014 – ametisse astus põllumajandusminister Ivari Padar, kes 26. märtsil ei saanud ametivannet anda
 2. juuli 2014 – president muutis ministrite ametinimetusi
 26. oktoober 2014 – rahandusminister Jürgen Ligi teatas oma tagasiastumisest

Viited

Välislingid
 "Valitsuse saja päeva olulisimad teod" Postimees 3. juuli 2014

Rõivase esimene